KIRJALLINEN KYSYMYS E-0411/02 esittäjä(t): André Brie (GUE/NGL) komissiolle. Kiellettyjen valtiontukien ehkäiseminen.



Virallinen lehti nro 028 E , 06/02/2003 s. 0027 - 0028



KIRJALLINEN KYSYMYS E-0411/02 esittäjä(t): André Brie (GUE/NGL) komissiolle (20. helmikuuta 2002) Aihe: Kiellettyjen valtiontukien ehkäiseminen Perinteikkään berliiniläisen Babcock Borsig -yrityksen johto aikoo siirtää tehtaansa Bilbaon kaupunkiin Espanjaan, koska Espanja on ilmeisesti halukas maksamaan huomattavia tukisummia (puhutaan jopa 500 miljoonan euron summasta viiden vuoden aikana). Tämän vuoksi kysyn komissiolta: - ovatko avustukset tämänkaltaisen yrityksen siirron yhteydessä EU:n jäsenvaltiosta toiseen ylipäänsä sallittuja? - onko komissiolla jonkinlaista ennakkovaroitusjärjestelmää, jonka avulla se voisi tarkistaa (mahdollisesti kiellettyjen) valtiontukien hyväksyttävyyden jo ennen niiden maksamista, sekä ryhtyä tarvittaviin toimenpiteisiin ja siten osaltaan vaikuttaa siihen, ettei komission mahdollinen myöhempi kielteinen päätös ole ristiriidassa jo toteutettujen toimenpiteiden kanssa? - pitääkö se edellä esitetyn kaltaisen ennakkovaroitusjärjestelmän käyttöönottoa tarkoituksenmukaisena, mikäli sellaista ei vielä ole olemassa? Mario Montin komission puolesta antama vastaus (23. huhtikuuta 2002) Komissiolle esitetään säännöllisesti kysymyksiä kilpailupolitiikan johdonmukaisuudesta tiettyjen unionin sisäisten siirtojen yhteydessä. Komissiolla ei ole tarkkoja tietoja parlamentin jäsenen mainitsemista mahdollisista tuista, mutta se haluaa seuraavassa palauttaa mieliin kilpailupolitiikan tärkeimmät periaatteet. Valtiontukiin sovellettavien sääntöjen perusperiaatteena on tukien soveltumattomuus yhteismarkkinoille. Periaatteesta voidaan kuitenkin poiketa, jos valtiontukien myöntämisestä johtuvia vaikutuksia kauppaan ja kilpailun vääristymistä tasoitetaan tukemalla riittävässä määrin epäsuotuisan alueen kehittämistä. Eräänä koheesiopolitiikan tavoitteista ja jopa aluetukien tarkoituksena onkin korvata tiettyjen alueiden rakenteellisia haittoja niin, että riittävä määrä yrityksiä pitäisi niitä yhtä lailla ja samoin edellytyksin elinkelpoisina sijoittautumisalueina kuin suhteellisesti paremmassa asemassa olevia alueita. Valtiontukien valvonnassa kyseinen politiikka ilmenee konkreettisesti järjestelmänä, jossa tuki-intensiteetin enimmäismäärät riippuvat eri alueellisten ongelmien vakavuudesta ja kiireellisyydestä. Yritysten siirrot ovat tulosta ennen kaikkea yrityksen ratkaisuista kilpailukykynsä parantamiseksi joko vähentämällä yritykselle lankeavia kustannuksia (palkkakustannukset, kuljetuskustannukset, raaka-ainekustannukset, verot) tai järkeistämällä tuotantovälineitään. Yrityksen sijoittautumispaikkaa koskeviin päätöksiin saattavat siis vaikuttaa monet tekijät, ei pelkästään eikä pääasiassa mahdollisuus saada valtion taloudellista tukea uusien investointien tekemiseen. Kaikessa tällaisessa jäsenvaltion tai yhteisön myöntämässä julkisessa tuessa on joka tapauksessa noudatettava valtiontukia koskevaa yhteisön säännöstöä. On totta, että vaikeus saada aikaan yrityssiirtojen toiminnallista määritelmää rajoittaa mahdollisuuksia perustaa todellinen valvontajärjestelmä. Komissio ottaa kuitenkin asian huomioon soveltaessaan valtiontukia koskevaa yhteisön säännöstöä. Näin varmistetaan, että tukien haitallisia vaikutuksia kilpailuedellytyksiin tasoitetaan hyödyillä erityisesti koheesion kannalta. Antaessaan alueellisia valtiontukia koskevat suuntaviivat komissio vähensikin kaikkia sallittuja tuki-intensiteettejä, jotta alueiden välille ei syntyisi huutokaupan mahdollisuutta ja jotta tuki rajoitettaisiin vain ehdottoman tarpeelliseen. Samanaikaisesti aluetukien myöntäminen sidottiin entistä kiinteämmin investoinnin säilyttämistä koskeviin ajallisiin ehtoihin ja asianomaisella alueella syntyneisiin työpaikkoihin. Kustakin suuresta investointihankkeesta on myös ilmoitettava komissiolle, jotta se voi tarkastella hankkeisiin liittyviä tukia jo ennen niiden myöntämistä ja ottaen huomioon monialaisissa puitteissa asiasta annetut määräykset. Näin ollen komissio aikoo ottaa yhteyttä Espanjan viranomaisiin tarkistaakseen, että Babcock Borsig -yritykselle mahdollisesti myönnetty tuki on myönnetty asiassa sovellettavien yhteisön sääntöjen mukaisesti.